****

## ประกาศวิทยาลัยสงฆ์บุรีรัมย์ มหาวิทยาลัยมหาจุฬาลงกรณราชวิทยาลัย

# เรื่อง รับสมัครสอบคัดเลือกบุคคลเพื่อแต่งตั้งเป็นลูกจ้างของมหาวิทยาลัย

## ตำแหน่ง อาจารย์

**---------------------------**

เพื่อให้การบริหารงานของวิทยาลัยสงฆ์บุรีรัมย์ มหาวิทยาลัยมหาจุฬาลงกรณราชวิทยาลัย ดำเนินไปด้วยความเรียบร้อย มีประสิทธิภาพ และบรรลุวัตถุประสงค์ตามนโยบายของมหาวิทยาลัย

 อาศัยอำนาจตามความในมาตรา ๓๗ แห่งพระราชบัญญัติมหาวิทยาลัยมหาจุฬาลงกรณราชวิทยาลัย พ.ศ. ๒๕๔๐ ข้อ ๑๔ แห่งข้อบังคับมหาวิทยาลัยมหาจุฬาลงกรณราชวิทยาลัย ว่าด้วยการบริหารงานบุคคล พ.ศ. ๒๕๕๙ ตามมติคณะอนุกรรมการบริหารงานบุคคล ในคราวประชุมครั้งที่
๓/๒๕๖๓ วันศุกร์ ที่ ๑๔ เดือนสิงหาคม พ.ศ.256๓ จึงออกประกาศวิทยาลัยสงฆ์บุรีรัมย์ มหาวิทยาลัยมหาจุฬาลงกรณราชวิทยาลัย เรื่อง รับสมัครสอบคัดเลือกบุคคลเพื่อแต่งตั้งเป็นลูกจ้างของมหาวิทยาลัย ตำแหน่ง อาจารย์ ตามรายละเอียดดังต่อไปนี้

 **๑. ตำแหน่งที่จะสอบคัดเลือก**

ตำแหน่งที่จะสอบคัดเลือก รายละเอียดปรากฏตามข้อ ๑๐ แห่งประกาศนี้

 **๒. คุณสมบัติทั่วไปและคุณสมบัติเฉพาะตำแหน่งของผู้มีสิทธิ์สอบ**

 ๒.๑ ผู้สมัครสอบต้องมีคุณสมบัติทั่วไปตามความในข้อ ๑๔ แห่งข้อบังคับมหาวิทยาลัยมหาจุฬาลงกรณราชวิทยาลัย ว่าด้วยการบริหารงานบุคคล พ.ศ. ๒๕๕๙

 ๒.๒ เป็นผู้มีคุณสมบัติเฉพาะตำแหน่ง ตามที่ระบุไว้ในรายละเอียดเกี่ยวกับการสอบตามความในข้อ ๑๐ ของประกาศนี้

๒.๓ ไม่เป็นผู้เสพสิ่งเสพย์ติด

 **๓. การรับสมัครสอบ**

ผู้ประสงค์จะสมัครสอบ ติดต่อขอทราบรายละเอียดและยื่นใบสมัครได้ที่กลุ่มงานบริหาร สำนักงานวิทยาลัย วิทยาลัยสงฆ์บุรีรัมย์ มหาวิทยาลัยมหาจุฬาลงกรณราชวิทยาลัย ๒๘๑ หมู่ ๑๓
ตำบลเสม็ด อำเภอเมืองบุรีรัมย์ จังหวัดบุรีรัมย์ โทร. ๐๔๔-๖๓๗๒๕๖ **ตั้งแต่วันที่ ๑๗-๒๕ กุมภาพันธ์ พ.ศ. ๒๕๖๔ เวลา ๐๙.๐๐ – ๑๖.๓๐ น. เว้นวันอาทิตย์ วันธรรมสวนะ และวันหยุดนักขัตฤกษ์**

 **๔. เอกสารและหลักฐานที่จะต้องยื่นพร้อมใบสมัคร**

 ๔.๑ ปริญญาบัตร และระเบียนแสดงผลการศึกษา (TRANSCRIPT) ที่แสดงว่ามีคุณสมบัติเฉพาะตำแหน่งตรงตามที่สมัครสอบ พร้อมรับรองสำเนาถูกต้อง (สมัครวุฒิปริญญาเอกให้นำวุฒิปริญญาโทและปริญญาตรีมาประกอบด้วย)

 ๔.๒ หนังสือสุทธิ หรือบัตรประจำตัวประชาชน พร้อมรับรองสำเนาถูกต้อง

 ๔.๓ ทะเบียนบ้าน พร้อมรับรองสำเนาถูกต้อง

 ๔.๔ รูปถ่ายขนาด ๑ นิ้ว จำนวน ๓ รูป (ภาพสี)

 ๔.๕ หลักฐานอื่น ๆ เช่น ใบเปลี่ยนชื่อ นามสกุล พร้อมรับรองสำเนาถูกต้อง

 ๔.๖ ใบรับรองแพทย์แสดงว่าไม่เป็นคนไร้ความสามารถ หรือคนเสมือนไร้ความสามารถ หรือ สติฟั่นเฟือน ไม่สมประกอบ หรือมีกาย หรือจิตใจไม่เหมาะสมที่จะปฏิบัติหน้าที่ได้ตามความเห็นของแพทย์ หรือตามความในข้อ ๑๔ (๘) แห่งข้อบังคับมหาวิทยาลัยมหาจุฬาลงกรณราชวิทยาลัย ว่าด้วยการบริหารงานบุคคล พ.ศ. ๒๕๕๙ ซึ่งออกไม่เกิน ๓๐ วัน

 ๔.๗ หนังสือรับรองประสบการณ์การทำงาน ตามที่ระบุในคุณสมบัติเฉพาะตำแหน่ง
ในข้อ ๑๐ ของประกาศนี้

๔.๘ หนังสือรับรองผลการทดสอบความรู้ ความสามารถทางภาษาอังกฤษ (ตามเกณฑ์ที่มหาวิทยาลัยกำหนด)

**๕. ค่าธรรมเนียมสมัครสอบ**

 ๕.๑ ระดับ ปริญญาโท จำนวน ๓๐๐ บาท

 ๕.๒ ระดับ ปริญญาเอก จำนวน ๔๐๐ บาท

 **๖. หลักสูตรและวิธีการสอบ**

 **๖.๑ ความรู้ความสามารถทั่วไป (๑๐๐ คะแนน)**

 ทดสอบความรู้ความสามารถเกี่ยวกับพระราชบัญญัติมหาวิทยาลัยมหาจุฬาลงกรณราชวิทยาลัย พ.ศ. ๒๕๔๐ ข้อบังคับว่าด้วยการเงินและทรัพย์สิน พ.ศ. ๒๕๔๑ ฉบับที่ ๒ (๒๕๔๔) ฉบับที่ ๓ (๒๕๔๖) ข้อบังคับมหาวิทยาลัยมหาจุฬาลงกรณราชวิทยาลัย ว่าด้วยการบริหารงานบุคคล พ.ศ. ๒๕๕๙ และประกาศมหาวิทยาลัย เรื่อง การสรรหา การคัดเลือก และการทดลองปฏิบัติงาน พ.ศ. ๒๕๔๒

 **๖.๒ ความรู้ความสามารถเฉพาะตำแหน่ง (๑๐๐ คะแนน)**

 ทดสอบความรู้ความสามารถด้านวิชาการด้วยการสอบข้อเขียนวิชาเฉพาะสาขา

 **๖.๓ ความเหมาะสมกับตำแหน่ง (๒๐๐ คะแนน)**

 พิจารณาจากประสบการณ์ บุคลิกภาพ เชาวน์ปัญญา ความรู้รอบตัว ทักษะความสามารถทางภาษาอังกฤษ และมนุษยสัมพันธ์ สาธิตการสอนและการใช้สื่อหรืออุปกรณ์การสอน

 **๗. รายละเอียดเกี่ยวกับการสอบ**

 ทดสอบความรู้ตามข้อ ๖.๑ โดยวิธีการสอบข้อเขียน ข้อ ๖.๒ โดยวิธีการสอบข้อเขียน (วิชาเฉพาะสาขา)และข้อ ๖.๓ โดยวิธีการสอบสัมภาษณ์ และสาธิตการสอน

**๘. วัน เวลาทำการสอบ ณ วิทยาลัยสงฆ์บุรีรัมย์**

๘.๑ วันที่ ๒๗ กุมภาพันธ์ พ.ศ. ๒๕๖๔ ประกาศรายชื่อผู้มีสิทธิ์สอบ ที่ป้ายปิดประกาศวิทยาลัยสงฆ์บุรีรัมย์

 ๘.๒ วันที่ ๒ มีนาคม พ.ศ. ๒๕๖๔

 เวลา ๐๙.๐๐ – ๑๑.๐๐ น. สอบข้อเขียน

 ๘.๓ วันที่ ๓ มีนาคม พ.ศ. ๒๕๖๔

 ประกาศรายชื่อผู้มีสิทธิ์สอบสัมภาษณ์

 ๘.๔ วันที่ ๘ มีนาคม พ.ศ. ๒๕๖๔

 เวลา ๐๙.๐๐ - ๑๗.๐๐ น. สอบสัมภาษณ์ ตำแหน่งตามข้อ ๑๐

**๙. เกณฑ์การตัดสิน**

๙.๑ ผู้มีสิทธิเข้าสอบสัมภาษณ์ คือผู้ที่สอบได้คะแนนในแต่ละภาค ตามข้อ ๖.๑ และ ๖.๒ ไม่ต่ำกว่าร้อยละ ๕๐ และได้คะแนนรวมไม่ต่ำกว่าร้อยละ ๖๐ ทั้งนี้ให้อยู่ในดุลพินิจของคณะกรรมการสอบคัดเลือกฯ

๙.๒ การสอบสัมภาษณ์ ตามข้อ ๖.๓ การตัดสินของคณะกรรมการสอบคัดเลือกฯถือเป็นที่สิ้นสุด

 **๑๐. รายละเอียดและคุณสมบัติเฉพาะตำแหน่งงาน/ส่วนงาน จำนวน ๑ ตำแหน่ง ดังนี้**

|  |  |  |  |
| --- | --- | --- | --- |
| **ลำดับที่** | **ตำแหน่ง/เลขที่** | **สังกัด** | **คุณสมบัติเฉพาะตำแหน่ง** |
| ๑. | ตำแหน่ง อาจารย์ เลขที่ ๑๔๘๗๐๐๙  | วิทยาลัยสงฆ์บุรีรัมย์ | ๑. เป็นคฤหัสภ์๒.ผู้สำเร็จการศึกษาระดับปริญญาโทหรือปริญญาเอก สาขาวิชาพระพุทธศาสนา๓. มีประสบการณ์ด้านพระพุทธศาสนาหรือด้านอุดมศึกษาไม่  น้อยกว่า ๑ ปี๔. สามารถใช้โปรแกรม Word, Excell, Power point ได้ดี๕. มีความสามารถในการใช้เทคโนโลยีสารสนเทศในการ  จัดการเรียนการสอนและการปฏิบัติงาน**อัตราเงินเดือน** ๑๕,๗๐๐ บาท |

**๑๑. วันประกาศผลสอบ และรายงานตัว**

๑๑.๑ วันที่ ๙ มีนาคม พ.ศ.๒๕๖๔ ประกาศรายชื่อผู้สอบได้ และรับ

เอกสารรายงานตัว

 ๑๑.๒ วันที่ ๑๕ มีนาคม พ.ศ. ๒๕๖๔ รายงานตัวที่กลุ่มงานบริหาร อาคารสัจจานุรักษ์ วิทยาลัยสงฆ์บุรีรัมย์ มหาวิทยาลัยมหาจุฬาลงกรณราชวิทยาลัย ผู้ไม่มารายงานตัวตามวัน เวลา และสถานที่ดังกล่าว มหาวิทยาลัยจะถือว่าสละสิทธิ์ และจะเรียกผู้ติดสำรองเข้ารายงานตัวเพื่อปฏิบัติงานตั้งแต่วันที่ ๑ เมษายน พ.ศ. ๒๕๖๔ เป็นต้นไป

ประกาศ ณ วันที่ ๑๕ เดือน กุมภาพันธ์ พ.ศ. ๒๕๖๔

 

(พระศรีปริยัติธาดา, ผศ.)

ผู้อำนวยการวิทยาลัยสงฆ์บุรีรัมย์

มหาวิทยาลัยมหาจุฬาลงกรณราชวิทยาลัย